ДЭЛГЭРЭНГҮЙ ТАНИЛЦУУЛГА 

Усны тухай хуулийн 
/шинэчилсэн найруулга/-ын төсөл 

Монгол Улсын Үндсэн хууль, “Алсын хараа-2050” Монгол Улсын урт хугацааны хөгжлийн бодлого, Монгол Улсын Үндэсний аюулгүй байдлын үзэл баримтлал, Монгол Улсын хууль тогтоомжийг 2028 он хүртэл боловсронгуй болгох үндсэн чиглэл, усны нөөцийн тогтвортой менежмент, уур амьсгалын өөрчлөлт, усны аюулгүй байдлыг хангах төрийн бодлого, олон улсын хөгжлийн чиг хандлагатай нийцүүлэн Усны тухай хуулийн шинэчилсэн найруулгын төслийг боловсруулсан болно. 
Монгол Улсад усны хэрэглээний ихэнх хувийг газар доорх усаар хангаж байгаа нь усны нөөцийн тэнцвэрт байдал алдагдах, газар доорх усны хомсдол, экосистемийн доройтол үүсэх эрсдэлийг нэмэгдүүлж байна. Түүнчлэн ус ашиглалт, хамгаалалт, мониторинг, сав газрын менежмент, усны мэдээллийн тогтолцоо, ус дахин ашиглалт, усны эдийн засгийн зохицуулалт, усны аюулгүй байдлын асуудлыг нэгдсэн байдлаар зохицуулах эрх зүйн орчин хангалтгүй байгаа нь шинэчилсэн найруулгын төсөл боловсруулах бодит хэрэгцээ, шаардлагыг бий болгосон.
Энэхүү хуулийн төслөөр усны нөөц, сав газрыг хамгаалах, зохистой ашиглах, нөхөн сэргээх, бохирдлоос сэргийлэх харилцааг шинэчлэн зохицуулж, усаар хангагдах эрхийг баталгаажуулахыг зорьж, Хууль тогтоомжийн тухай хуулийн 25 дугаар зүйлийн 25.1 дэх хэсэгт заасны дагуу Усны тухай хууль /Шинэчилсэн найруулга/-ийн төслийг боловсруулсан болно.
2012 оны 5 дугаар сарын 17-ны өдөр баталсан Усны тухай хууль усны нөөц, сав газрын хамгаалалт, зохистой ашиглалт, нөхөн сэргээлтийн үндсэн харилцааг зохицуулж ирсэн. Ус, рашааны нөөц ашигласны төлбөр, ус бохирдуулсны төлбөр, ус хангамжийн үйлчилгээ, зөвшөөрлийн харилцааг мөн холбогдох тусгай хуулиудаар зохицуулж байна.
Шинэчилсэн найруулгаар усны нөөц ашиглах шийдвэрт тухайн нөөцийн хэмжээ, чанар, нөхөн сэргэх боломж, экосистемийн хэрэгцээ болон хүн амын унд, ахуйн хэрэгцээг хамтад нь харгалзах үндсийг бэхжүүлэхээр тусгаж, усны аюулгүй байдал, экологийн урсац, сав газрын эмзэг байдал, газар доорх усны хамгаалалтыг төлөвлөлт, зөвшөөрөл, гэрээ, төлбөр, хяналтын зохицуулалттай уялдууллаа.
Төрийн байгууллагуудын чиг үүргийг бодлого тодорхойлох, шийдвэр гаргах, хэрэгжүүлэх, нөөцийн судалгаа, мэргэжлийн дүгнэлт, зөвшөөрөл, гэрээ, бүртгэл, хяналтын үе шаттай холбон тодорхойлсон. Мөн ус хэмнэх, дахин ашиглах, хуримтлуулах, газар доорх усыг зориудаар арвижуулах үйл ажиллагааг эдийн засгийн хувьд дэмжиж, төлбөрийн орлогын тодорхой хэсгийг нөөцийн хамгаалалтад зарцуулах чиглэлийг тусгалаа.

1. Нийтлэг зохицуулалт, хуулийн зорилго, хамрах хүрээ:
Хүчин төгөлдөр мөрдөгдөж буй Усны тухай хууль нь 2012 онд батлагдсанаас хойш нийт 12 удаагийн нэмэлт, өөрчлөлт орсон боловч усны нөөцийн нэгдсэн менежмент, усны аюулгүй байдал, газрын доорх усны хамгаалалт, усны дата, цахим удирдлага, ус дахин ашиглалт, хил дамнасан усны хамтын ажиллагаа зэрэг орчин үеийн шинэ харилцааг бүрэн зохицуулж чадахгүй болсон. 
Иймд усны нөөцийн тогтвортой ашиглалт, хамгаалалтыг олон улсын жишигт нийцүүлэн шинэчлэх, төрийн байгууллагын чиг үүргийн уялдаа холбоог сайжруулах, усны салбарын эрх зүйн орчныг нэгдсэн тогтолцоонд оруулах шаардлага үүссэн тул шинэчилсэн найруулгын төсөл боловсруулсан.
Хуулийн төсөл нь усны нөөцийн хамгаалалт, ашиглалт, нөхөн сэргээлт, усны аюулгүй байдал, усны засаглал, сав газрын менежмент, ус ашиглах эрх, усны төлбөр, усны мэдээллийн тогтолцоо, усны маргаан шийдвэрлэлт болон хариуцлагын харилцааг иж бүрнээр зохицуулна.
Энэхүү зохицуулалт нь усны нөөцийг зөвхөн байгалийн баялаг бус үндэсний аюулгүй байдал, нийтийн ашиг сонирхол, иргэдийн эрүүл аюулгүй орчинд амьдрах эрхтэй шууд холбоотой стратегийн нөөц гэж үзэж байгаагаараа онцлогтой.
Хуулийн төслийг боловсруулахдаа Европын Холбооны Усны суурь удирдамж (EU Water Framework Directive), Австрали Улсын сав газрын нэгдсэн менежментийн тогтолцоо, БНСУ-ын усны нэгдсэн удирдлагын бодлого, Сингапур Улсын ус дахин ашиглалтын эрх зүйн зохицуулалт зэрэг олон улсын туршлагыг судалсан.
Ялангуяа усны нөөцийг сав газрын түвшинд удирдах, бохирдуулагч төлөх зарчим, ус ашиглалтын эдийн засгийн зохицуулалт, усны дата ба цахим мониторингийн тогтолцоог олон улсын жишигт нийцүүлэн тусгасан болно.

2. Нэр томьёо, ухагдахууны тайлбар
Хуулийн төсөлд хуулийг нэг мөр ойлгож хэрэгжүүлэх зорилгоор олон улсын жишиг, ус судлал, байгаль орчны шинжлэх ухааны хөгжилд нийцүүлэн “гадаргын ус”, “газар доорх ус”, “мөстөл, мөсөн гол”, “цэвдэг”, “усан орчин”, “ус дахин ашиглах”, “намаг”, “хөв”, “цөөрөм”, “эрэг”, “ус хагалбарын шугам”, “газар доорх усыг зориудаар арвижуулах”, “экологийн урсац”, “усны ашиглалтын кадастр”, “шүүрлийн ус”, “цэнгэг ус” зэрэг нэр томьёог шинээр тусгасан.
Эдгээр нэр томьёог олон улсын усны эрх зүйн нийтлэг ойлголт, шинжлэх ухааны хэрэглээ, Монгол Улсын холбогдох хууль тогтоомжийн нэр томьёотой нийцүүлэн боловсруулсан.
Усны засаглал, төрийн удирдлага болон сав газрын менежментийн хувьд одоогийн эрх зүйн зохицуулалтад усны асуудал эрхэлсэн төрийн захиргааны байгууллагуудын чиг үүрэг тодорхой бус, давхардсан, сав газрын захиргааны эрх хэмжээ дутмаг, орон нутгийн оролцоо хангалтгүй байгаа нь усны нөөцийн үр ашигтай удирдлагад сөргөөр нөлөөлж байна. Хуулийн төсөлд усны засаглалыг Монгол Улсын усны нөөцийн нэгдсэн менежментийн зарчимд тулгуурлан шинэчлэн зохион байгуулах, сав газрын захиргааны эрх зүйн статусыг тодорхой болгох, төр хувийн хэвшил, иргэний нийгмийн олон талт оролцоог хангах зохицуулалтыг тусгасан.
Мөн усны нөөцийн төлөвлөлт, мониторинг, хамгаалалт, эрсдэлийн удирдлагыг сав газрын түвшинд хэрэгжүүлэх эрх зүйн үндсийг бий болгосон. Европын Холбооны Усны суурь удирдамжид усны удирдлагыг захиргааны хилээр бус сав газрын зарчмаар хэрэгжүүлдэг бөгөөд энэхүү туршлагыг төсөлд тусгасан. Австрали болон Франц Улсын усны агентлагийн тогтолцоо нь сав газрын удирдлагын үр ашигтай загвар гэж үздэг.
“Сав газрын нэгдсэн менежмент” гэдэг нь усны нөөцийг экологийн болон эдийн засгийн уялдаа холбоонд тулгуурлан нэгдмэл байдлаар төлөвлөж, ашиглаж, хамгаалах үйл ажиллагааг ойлгоно.
Ус ашиглалт, ус ашиглах эрх болон эдийн засгийн зохицуулалтын хувьд Монгол Улсад газар доорх усны хэрэглээ өндөр байгаа нь усны нөөцийн тэнцвэргүй байдлыг бий болгож, ирээдүйд усны хомсдол үүсэх эрсдэлийг нэмэгдүүлж байна. 
Мөн ус ашигласны төлбөрийн тогтолцоо нь усны бодит үнэ цэн, экологийн зардлыг бүрэн тооцдоггүй сул талтай байна. Хуулийн төсөлд ус ашиглах эрх олгох нөхцөл, хугацаа, хяналт, ус ашигласны төлбөр, ус бохирдуулсны нөхөн төлбөр, ус дахин ашиглалтын эдийн засгийн дэмжлэг, ус хэмнэлтийн урамшууллын тогтолцоог тусгасан.
Мөн унд, ахуйн усны хэрэглээг тэргүүлэх ач холбогдолтойд тооцож, газрын доорх цэнгэг усны хамгаалалтыг боловсронгуй болгох зохицуулалт тусгасан.

3.Гадаад улсын харьцуулалт
Хуулийн төсөл боловсруулахдаа Нэгдсэн Үндэстний Байгууллагын Тогтвортой хөгжлийн зорилтын 6 дугаар зорилт болох “Баталгаат ус, ариун цэвэр”, Европын Холбооны Усны суурь удирдамж (Water Framework Directive), НҮБ-ын усны нөөцийн тогтвортой менежментийн зарчим, уур амьсгалын өөрчлөлтийн хүрээний бодлого, хил дамнасан усны хамтын ажиллагааны нийтлэг жишгийг судалж ашигласан. 
Мөн усны нэгдсэн менежмент, бохирдуулагч төлөх зарчим, урьдчилан сэргийлэх зарчим, экологийн тогтвортой байдлын зарчим, усны эдийн засгийн үнэлгээ, усны дата ба цахим мониторингийн тогтолцоог олон улсын жишигт нийцүүлэн тусгасан болно.
Сингапур Улс усны дахин ашиглалт болон усны тарифын бодлогоор дамжуулан усны үр ашигтай хэрэглээг дэмждэг бол Австрали Улс ус ашиглах эрхийг зах зээлийн зарчимтай уялдуулан зохицуулдаг. Эдгээр туршлагыг Монгол Улсын нөхцөлд нийцүүлэн харгалзан үзсэн.
Мөн түүнчлэн Монгол Улсын Их Хурлын Парламентын судалгаа, хөгжлийн хүрээлэнгээр Усны нөөцийг хамгаалах, зохистой ашиглах олон улсын эрх зүйн зохицуулалтын харьцуулсан судалгааг хийлгэсэн. Уг судалгаагаар Австрали Улс, Дани Улс, Израйл Улс, Казахстан Улсын усны эрх зүйн зохицуулалтыг судалсан бөгөөд усны нөөцийн нэгдсэн удирдлагын хүрээнд сав газрын зарчмыг бэхжүүлэх, усны нөөцийн хэмжилт, кадастрын тогтолцоог бэхжүүлэх, усны үнэ тарифын зохицуулалтад зардал нөхөх зарчим болон өрхийн төлбөрийн чадварын тэнцвэрийг хангах, уур амьсгалын өөрчлөлтийн нөхцөлд усны бодлогыг тогтмол хянах зэрэг асуудлыг чухалчлан анхаарах шаардлагатай гэж дүгнэсэн болно. 

4. Хуулийн төслийн бүлэг тус бүрээр хийсэн тайлбар
Усны тухай хуулийн /шинэчилсэн найруулга/-ын төсөлд 8 бүлэг зохицуулалтыг тусгасан. Нэгдүгээр бүлгээр усны тухай хуулийн зорилт, үйлчлэх хүрээ, нэр томьёо, усны харилцаанд баримтлах үндсэн зарчмуудыг шинээр тодорхойлсон. Төсөлд усны нөөцийг хамгаалах, зохистой ашиглах, нөхөн сэргээх, усны нөөцийн нэгдсэн менежментийг хэрэгжүүлэх үзэл баримтлалыг тусгасан.
Түүнчлэн усны экосистемийн тэнцвэрт байдлыг хангах, усны нөөцийн нэгдсэн менежмент хэрэгжүүлэх, олон нийтийн оролцоог хангах, бохирдуулагч нь нөхөн төлбөр төлөх зэрэг зарчмуудыг хуульчилсан нь Европын Холбооны Усны суурь удирдамж (Water Framework Directive), OECD-ийн Усны засаглалын зарчим, НҮБ-ын Тогтвортой хөгжлийн зорилтын шаардлагатай нийцүүлсэн бөгөөд усны харилцааны суурь ойлголт, зарчим, эрх зүйн үндсийг тодорхойлж, эрх зүйн суурийг бүрдүүлж байна.
Хоёрдугаар бүлгээр усны нөөцийг төрийн нийтийн өмч, стратегийн үнэт баялаг болохыг тодорхойлж, усны нөөцийг хамгаалах, хуваарилах шийдвэрийг усны нөөцийн нэгдсэн менежмент болон сав газрын менежмент, төлөвлөлт, судалгаа, экологийн шаардлага, нээлттэй мэдээлэлд тулгуурлах болон стратегийн ач холбогдол бүхий усны нөөцийн ангиллыг зохицуулахаар тусгасан.
Австрали, Канад, БНХАУ, Өмнөд Африк зэрэг улсын хууль тогтоомжид усны нөөцийг үндэсний аюулгүй байдал, тогтвортой хөгжлийн үндсэн нөөц гэж үздэгтэй адил төслийн зохицуулалт нь усны аюулгүй байдлыг хангах чиглэлд боловсруулсан байна.
Мөн иргэдийн оролцоо, мэдээлэл авах эрхийг тусгасан нь Орхусын конвенц болон олон улсын байгаль орчны ардчилсан засаглалын зарчимтай нийцүүлж Монгол Улсын усны нөөцийн төлөвлөлт, хамгаалалтын бодлогын үндсэн суурь зохицуулалтыг бүрдүүлж байна.
Гуравдугаар бүлгээр Улсын Их Хурал, Засгийн газар, байгаль орчны асуудал эрхэлсэн төрийн захиргааны төв байгууллага, усны асуудал хариуцсан төрийн захиргааны байгууллага, сав газрын захиргаа, усны нөөцийн мэргэжлийн зөвлөл, нутгийн өөрөө удирдах болон захиргааны байгууллагын бүрэн эрх, чиг үүргийг тодорхойлж, усны удирдлагын тогтолцоог шинэчлэн зохион байгуулсан. Ялангуяа сав газрын менежментийн тогтолцоог бэхжүүлж, сав газрын захиргаа, сав газрын талуудын оролцооны зөвлөлийн чиг үүргийг боловсронгуй болгосон нь Европын Холбоо, Франц, Австрали, Өмнөд Африк зэрэг улсын сав газрын удирдлагын тогтолцоотой уялдуулсан.
Мөн усны менежментийг засаг захиргааны хилээр бус сав газрын хилээр хэрэгжүүлэх зарчмыг нэвтрүүлсэн нь усны нөөцийн нэгдсэн менежментийн олон улсын сайн туршлагыг нутагшуулсан зохицуулалт болсон. Усны салбарын институцийн тогтолцоог боловсронгуй болгож, эрх мэдлийн давхардал, хийдлийг арилгах эрх зүйн үндсийг бүрдүүлсэн.
Дөрөвдүгээр бүлгээр Усны нөөцийг бохирдож, хомсдосны дараа нөхөн сэргээхээс гадна газар ашиглалт, үйлдвэрлэл, хаягдал ус зайлуулах үйл ажиллагаанд урьдчилан хамгаалах дэглэм хэрэглэх зохицуулалтыг тусгалаа. Төсөлд онцгой хамгаалалтын бүс, энгийн хамгаалалтын бүс, эрүүл ахуйн бүсийн зохицуулалтыг нарийвчлан тусгасан нь Герман, Франц, Япон зэрэг улсын усны хамгаалалтын тогтолцоотой нийцэж байна. Энэ бүлэг нь усны нөөцийн урт хугацааны тогтвортой хамгаалалт, экологийн аюулгүй байдлыг хангах эрх зүйн үндсийг бүрдүүлнэ.
Тавдугаар бүлгээр ус хэрэглэгч, ус ашиглагчийн эрх зүйн байдлыг ялган тодорхойлж, ус ашиглах зөвшөөрөл, гэрээ, ус ашиглалтын нөхцөл, ус ашиглагчийн үүрэг хариуцлагыг зохицуулсан. Ингэснээр ус ашиглуулах шийдвэрийг тухайн нөөцийн хэмжээ, экологийн хязгаарт нийцүүлэхийг зорьлоо.
Австрали, Өмнөд Африк, Казахстан, БНХАУ зэрэг улсын ус ашиглалтын лицензийн тогтолцоотой харьцуулахад ус ашиглах зөвшөөрлийг усны нөөцийн даац, ашиглах боломжит нөөцөд тулгуурлан олгох зарчим тусгагдсан нь олон улсын жишигт нийцсэн гэж үзэж байна.
Мөн ус ашиглалтыг бүртгэлжүүлэх, хянах, зөвшөөрөлгүй ашиглалтыг хязгаарлах тогтолцоог сайжруулсан нь усны нөөцийн үр ашигтай хэрэглээг дэмжих ач холбогдолтой. Иймд энэ бүлэг нь усны нөөцийг эдийн засгийн эргэлтэд зохистой оруулах, ашиглалтын үр ашиг, хариуцлагыг нэмэгдүүлэхэд чиглэсэн зохицуулалтыг бүрдүүлсэн болно.
Зургаадугаар бүлгээр усны нөөцийг нөхөн сэргээх, ус хэмнэх, дахин ашиглах үйл ажиллагаанд эдийн засгийн дэмжлэг үзүүлэх, ус бохирдуулж, хомсдуулсны төлбөр, нөхөн төлбөрийн үндэслэл зэргийг тодорхойллоо.
Хуулийн төсөлд усны нөөцийн эдийн засгийн үнэ цэнийг үнэлэх, усны нөөцийн хамгаалалт, нөхөн сэргээлтэд чиглэсэн төлбөрийн тогтолцоог бий болгосон нь Европын Холбоо, Франц, Герман, Австрали зэрэг улсын усны менежментийн тогтолцоонд хэрэглэгддэг "ус нөөцийг ашиглагч болон бохирдуулагч нь төлөх" зарчимтай нийцэж байна.
Ялангуяа усны нөөцийн үнэлгээг экологи, эдийн засгийн шалгуурт үндэслэн тогтоох зохицуулалт нь усны бодит үнэ цэнийг тооцох, хэт ашиглалт болон бохирдлыг бууруулах эрх зүйн үндсийг бүрдүүлнэ. Ингэснээр усны нөөцийг хамгаалах эдийн засгийн хөшүүргийг бий болгож, тогтвортой ашиглалтыг дэмжих ач холбогдолтой.
Долоодугаар бүлэгт усны нөөцийн төлөв, ус ашиглалтын хэмжээ, чанар, бохирдлын өөрчлөлтийг байнгын хэмжилтээр илрүүлэх хяналтын тогтолцоог зохицуулахаар тусгасан.
Наймдугаар бүлгээр усны тухай хууль тогтоомж зөрчсөн этгээдэд хүлээлгэх захиргааны, иргэний болон бусад хуульд заасан хариуцлагын үндсийг тодорхойлсон. АНУ, Канад, Европын Холбооны орнуудын усны хууль тогтоомжид усны бохирдол, зөвшөөрөлгүй ашиглалт, хамгаалалтын бүсийн дэглэм зөрчсөн үйлдэлд өндөр хэмжээний хариуцлага ногдуулдаг бөгөөд төслийн зохицуулалт мөн энэ чиглэлд боловсруулагдсан. 
Ялангуяа усны нөөцөд учруулсан хохирлыг нөхөн төлүүлэх, бохирдуулагчийг хариуцлага хүлээлгэх зарчмыг тусгасан нь байгаль орчны эрх зүйн орчин үеийн чиг хандлагад нийцэж байна.
Усны тухай хуулийн шинэчилсэн найруулгын төсөлтэй хамт дагаж мөрдөх журмын тухай,  Усны тухай хууль хүчингүй болсонд тооцох тухай, Зөвшөөрөл, мэдэгдлийн тухай хуульд нэмэлт, өөрчлөлт оруулах тухай, Байгалийн нөөц ашигласны төлбөрийн тухай хуульд нэмэлт, өөрчлөлт оруулах тухай болон бусад холбогдох хуульд нэмэлт, өөрчлөлт оруулах тухай хуулийн төслүүдийг боловсруулсан болно. 
Шилжилтийн үеийн зохицуулалт болох өмнө олгосон зөвшөөрөл, байгуулсан гэрээ, бүрдүүлсэн мэдээллийн залгамж холбоог хангах, холбогдох төлөвлөгөө, хамгаалалтын бүсийн зураглал, журам, аргачлалыг шинэчлэх хугацаа зэргийг дагаж мөрдөх журмын тухай хуулийн төслөөр зохицуулна.
Хуулийн төсөл батлагдсанаар ус ашиглах шийдвэрийг нөөцийн боломж, экологийн шаардлагатай уялдуулах, хамгаалалтын бүсийн дэглэмийг тодорхой болгох, усны хэрэглээ, чанар, төлбөрийн мэдээлэлд тулгуурласан хяналтыг сайжруулах эрх зүйн үндэс бүрдэнэ. Ус хэмнэх, дахин ашиглах, нөхөн сэргээх үйл ажиллагаанд үзүүлэх дэмжлэг нь ус ашиглагчдын хариуцлагатай хэрэглээг нэмэгдүүлэхэд чиглэнэ.

